text: Hængebugsvinene i Astrup er stadig et mysterium
  13 august 2015 kl. 13.20
  Onsdag efterlyste Tønder Politi en ejer til de 18 løsslupne hængebugsvin i landsbyen Astrup ved Skærbæk. Men der er stadig ingen forklaring på, hvor svinene kommer fra, eller hvordan de er endt i Astrup.
  - Hængebugsvinene i Astrup er ikke farlige, men kan virke aggressive, hvis man trænger dem op i en krog, siger dyrepasser og kælegrisentusiast Maria Buus Jensen.
  Hun opdrætter selv kælegrise og mener at hængebugsvinene i Astrup må være blevet sat ud af nogen, der ikke længere ville have dem som kæledyr.
  Grisene er nemlig ikke meget værd, men kan købes privat for omkring en halvtredser pr. styk.
  Onsdag efterlyste Tønder Politi grisenes ejer, men ingen har meldt sig, og der er stadig ingen, der ved, hvordan de 18 hængebugsvin er endt i Astrup.
  